Rane Willerslev er det tætteste den danske forskerverden kommer på en Indiana Jones-type. Den 45-årige professor har siden 20-årsalderen gennemført en række ekspeditioner til Sibirien, hvor han blandt andet har undersøgt de pelsjægende jukagirers liv.

Det blev omdrejningspunkt for hans ph.d.studium fra Cambridge Universitet og lidt af et eventyr, hvor han måtte overleve som jæger i ødemarken på flugt for det russiske mafia - en historie han selv har beskrevet i bogen 'På flugt i Sibirien'. Den udkom i 2009.

På det tidspunkt var hans karriere allerede i fuld gang, og nu når den et foreløbigt højdepunkt, for Rane Willerslev skal være direktør for Danmarks største og vigtigste kulturhistoriske museum, Nationalmuseet. Det skriver Kulturministeriet i en pressemeddelelse.